Oficialusis leidinys L 325 , 12/12/2003 p. 0041 - 0043



Komisijos direktyva 2003/119/EB 2003 m. gruodžio 5 d. iš dalies pakeičianti Tarybos direktyvą 91/414/EEB, kad būtų įrašytos veikliosios medžiagos mezosulforonas, propoksikarbazonas ir zoksamidas (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/84/EB [2], ypač į jos 6 straipsnio 1 dalį, kadangi: (1) pagal Direktyvos 91/414/EEB 6 straipsnio 2 dalį Prancūzijos institucijos 2000 m. gruodžio 15 d. gavo Aventis Cropscience France (dabar – Bayer CropScience) paraišką dėl veikliosios medžiagos mezosulforono (metilmezosulforono forma) įrašymo į Direktyvos 91/414/EEB I priedą. Komisijos sprendimu 2001/287/EB [3] buvo patvirtinta, kad dokumentai buvo "išsamūs" t. y., kad juos galima laikyti iš esmės atitinkančiais Direktyvos 91/414/EEB II ir III priedų duomenų ir informacijos reikalavimus. (2) pagal Direktyvos 91/414/EEB 6 straipsnio 2 dalį Vokietija 2000 m. sausio 25 d. gavo Bayer AG (dabar – Bayer CropScience) paraišką dėl propoksikarbazono (natrio propoksikarbazono forma; ankstesnis pavadinimas: MKH 65 61). Komisijos sprendimu 2000/463/EB [4] buvo patvirtinta, kad ši paraiška yra išsami. (3) pagal Direktyvos 91/414/EEB 6 straipsnio 2 dalį Jungtinė Karalystė 1999 m. birželio 2 d. gavo Rohm and Haas France SA (dabar – Dow Agrosciences) paraišką dėl zoksamido (ankstesnis pavadinimas: RH-7281). Komisijos sprendimu 2000/540/EB [5] buvo patvirtinta, kad ši paraiška yra išsami. (4) šių veikliųjų medžiagų poveikis žmonių sveikatai ir aplinkai pareiškėjų siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Paskirtosios valstybės narės pranešėjos medžiagų įvertinimo ataskaitų projektus Komisijai pateikė 2001 m. gruodžio 12 d. (apie mezosulforoną), 2001 m. kovo 26 d. (apie propoksikarbazoną), 2001 m. rugpjūčio 10 d. (apie zoksamidą). (5) įvertinimo ataskaitų projektus peržiūrėjo valstybės narės ir Komisija Maisto grandinės ir gyvūnų sveikatos nuolatiniame komitete. Peržiūra buvo baigta 2003 m. spalio 3 d. pateikiant Komisijos mezosulforono, propoksikarbazono ir zoksamido peržiūros ataskaitas. (6) mezosulforono, propoksikarbazono ir zoksamido peržiūros metu nenustatyta jokių neišspręstų klausimų arba problemų, dėl kurių reikėtų konsultuotis su Augalų moksliniu komitetu. (7) atlikus įvairius patikrinimus paaiškėjo, kad savo sudėtyje minėtų veikliųjų medžiagų turintys augalų apsaugos produktai apskritai galėtų atitikti Direktyvos 91/414/EEB 5 straipsnio 1 dalies a ir b punktų ir 5 straipsnio 3 dalies reikalavimus, ypač tais naudojimo atvejais, kurie buvo patikrinti ir išsamiai aprašyti Komisijos peržiūros ataskaitoje. Dėl to mezosulforoną, propoksikarbazoną ir zoksamidą tikslinga įrašyti į I priedą siekiant užtikrinti, kad augalų apsaugos produktai, savo sudėtyje turintys šių veikliųjų medžiagų, visose valstybėse narėse galėtų būti įregistruojami laikantis tos direktyvos nuostatų. (8) po įrašymo būtinas tinkamas laikotarpis, kad valstybės narės galėtų įgyvendinti Direktyvos 91/414/EEB nuostatas dėl augalų apsaugos produktų, savo sudėtyje turinčių mezosulforono, propoksikarbazono ir zoksamido, o svarbiausia peržiūrėti esamas laikinas registracijas ir, ne vėliau kaip iki šio laikotarpio pabaigos, pakeisti šias registracijas išsamiomis registracijomis, jas iš dalies pakeisti arba panaikinti pagal Direktyvos 91/414/EEB nuostatas. (9) dėl to Direktyva 91/414/EEB turėtų būti iš dalies atitinkamai keičiama. (10) šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę, PRIĖMĖ ŠIĄ DIREKTYVĄ: 1 straipsnis Direktyvos 91/414/EEB I priedas yra iš dalies keičiamas, kaip nurodyta šios direktyvos priede. 2 straipsnis 1. Valstybės narės ne vėliau kaip iki 2004 m. rugsėjo 30 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Jos nedelsdamos pateikia Komisijai šių nuostatų tekstą ir šių nuostatų bei šios direktyvos koreliacijos lentelę. Jos tas nuostatas taiko nuo 2004 m. spalio 1 d. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. 3 straipsnis 1. Valstybės narės peržiūri kiekvieno augalų apsaugos produkto, savo sudėtyje turinčio mezosulforono, propoksikarbazono ir zoksamido, kad būtų laikomasi Direktyvos 91/414/EEB I priede išdėstytų sąlygų, susijusių su šiomis veikliosiomis medžiagomis. Prireikus jos, ne vėliau kaip iki 2004 m. rugsėjo 30 d., iš dalies pakeičia arba panaikina registracijas pagal Direktyvą 91/414/EEB. 2. Visus registruotus augalų apsaugos produktus, savo sudėtyje turinčius vienintelės veikliosios medžiagos mezosulforono, propoksikarbazono arba zoksamido, valstybės narės, taikydamos Direktyvos 91/414/EEB VI priede numatytus vienodus principus, įvertina produktą iš naujo pagal dokumentus, atitinkančius tos direktyvos III priedo reikalavimus. Remdamosi šiuo įvertinimu, jos nusprendžia, ar produktas atitinka Direktyvos 91/414/EEB 4 straipsnio 1 dalies b, c, d ir e punktų sąlygas. Prireikus jos, ne vėliau kaip iki 2005 m. rugpjūčio 31 d., iš dalies pakeičia arba panaikina kiekvieno iš šių augalų apsaugos produktų registraciją. 3. Visus registruotus augalų apsaugos produktus, savo sudėtyje turinčius vienintelės veikliosios medžiagos mezosulforono, propoksikarbazono arba zoksamido arba vienos iš kelių veikliųjų medžiagų, kurių visos buvo įrašytos į Direktyvos 91/414/EEB I priedą, valstybės narės, taikydamos Direktyvos 91/414/EEB VI priede numatytus vienodus principus, įvertina iš naujo pagal dokumentus, atitinkančius tos direktyvos III priedo reikalavimus. Remdamosi šiuo įvertinimu, jos nusprendžia, ar produktas atitinka Direktyvos 91/414/EEB 4 straipsnio 1 dalies b, c, d ir e punktų sąlygas. Prireikus jos, ne vėliau kaip iki nustatyto termino tokiam pakeitimui ar panaikinimui atlikti, numatyto atitinkamose direktyvose, kurios iš dalies pakeitė I priedą, kad į jį būtų įrašytos atitinkamos medžiagos, iš dalies pakeičia arba panaikina kiekvieno iš šių augalų apsaugos produktų registraciją. 4 straipsnis Ši direktyva įsigalioja 2004 m. balandžio 1 d. 5 straipsnis Ši direktyva skirta valstybėms narėms. Priimta Briuselyje, 2003 m. gruodžio 5 d. Komisijos vardu David Byrne Komisijos narys [1] OL L 230, 1991 8 19, p. 1. [2] OL L 247, 2003 9 30, p. 20. [3] OL L 99, 2001 4 10, p. 9. [4] OL L 183, 2000 7 22, p. 21. [5] OL L 230, 2000 9 12, p. 14. -------------------------------------------------- PRIEDAS "I priedo lentelės pabaigoje įrašomos šios eilutės: Nr. | Įprastas pavadinimas, identifikavimo numeriai | IUPAC pavadinimas | Grynumas | Įsigalioja | Įrašymo termino pabaiga | Konkrečios nuostatos | 76 | Mezosulforonas CAS Nr. 400852-66-6 CIPAC Nr. 441 | 2-[(4,6-dimetoksipirimidin-2-ilkarbamoil) sulfamoil]-α-(metanesulfonamido)-p- toluilo rūgštis | 930 g/kg | 2004 m. balandžio 1 d. | 2014 m. kovo 31 d. | Galima įregistruoti tik kaip herbicidą. Siekiant įgyvendinti VI priede nustatytus vienodus principus, atsižvelgiama į mezosulforono peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2003 m. spalio 3 d., išvadas, ypač į jos I ir II priedėlius. Atlikdamos šį bendrą įvertinimą, valstybės narės: ypatingą dėmesį turėtų skirti vandens augalų apsaugai;ypatingą dėmesį turėtų skirti požeminio vandens užkrėtimo mezosulforonu ir jo metabolitais galimybei, kai veiklioji medžiaga yra naudojama regionuose, kuriuose vyrauja pažeidžiamo dirvožemio ir (arba) klimato sąlygos.Kai kuriais atvejais, turėtų būti taikomos riziką mažinančios priemonės. | 77 | Propoksikarbazonas CAS Nr. 145026-81-9 CIPAC Nr. 655 | 2-(4,5-dihidro-4-metil-5-okso-3-propoksi-1H-1,2,4-triazol-1-il)karboksamidosulfonilbenzenkarboksirūgšties-metilesteris | 974 g/kg (nurodytas kaip natrio propoksikarbazonas) | 2004 m. balandžio 1 d. | 2014 m. kovo 31 d. | Galima įregistruoti tik kaip herbicidą.- Siekiant įgyvendinti VI priede nustatytus vienodus principus, atsižvelgiama į propoksikarbazono peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2003 m. spalio 3 d., išvadas, ypač į jos I ir II priedėlius. Atlikdamos šį bendrą įvertinimą, valstybės narės:ypatingą dėmesį turėtų skirti požeminio vandens užkrėtimo propoksikarbazonu ir jo metabolitais galimybei, kai veiklioji medžiaga yra naudojama regionuose, kuriuose vyrauja pažeidžiamo dirvožemio ir (arba) klimato sąlygos,ypatingą dėmesį turėtų skirti vandens ekosistemų, ypač vandens augalų apsaugai,Kai kuriais atvejais, turėtų būti taikomos riziką mažinančios priemonės. Valstybės narės pagal 13 straipsnio 5 dalies nuostatas praneša Komisijai apie techninės medžiagos, pagamintos pardavimui, specifikaciją. | 78 | Zoksamidas CAS Nr. 156052-68-5 CIPAC Nr. 640 | (RS)-3,5-dichloro-N-(3-chloro-1-etilo-1-metilacetonil)-p-toluamidas | 950 g/kg | 2004 m. balandžio 1 d. | 2014 m. kovo 31 d. | Galima įregistruoti tik kaip fungicidą. Siekiant įgyvendinti VI priede nustatytus vienodus principus, atsižvelgiama į zoksamido peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2003 m. spalio 3 d., išvadas, ypač į jos I ir II priedėlius. | --------------------------------------------------